钦定古今图书集成/明伦汇编/宫闱典/第060卷 > 北周
## 钦定古今图书集成/明伦汇编/宫闱典/第060卷 > 北周

周制，“皇太子受宫官朝正仪。”

按《隋书礼仪志》：“后周制：正之二日，皇太子南面列轩
悬，宫官朝贺。”

### 武帝建德元年立鲁国公赟为皇太子

按《周书武帝本纪》，“建德元年夏四月癸巳，立鲁国公
赟为皇太子，大赦天下，百官各加封级。”按《宣帝本
纪》，宣皇帝讳赟，字干伯，高祖长子也。母曰李太后。武
成元年生于同州。保定元年五月丙午，封鲁国公。建
德元年四月癸巳，高祖亲告庙，冠于阼阶。立为皇太
子，诏皇太子巡抚西土。文宣皇后崩，高祖谅暗，诏太
子总朝政，五旬而罢。高祖每巡幸四方，太子常留监
国。五年二月，又诏皇太子巡西土，因讨吐谷浑。宣政
元年六月丁酉，高祖崩。戊戌，皇太子即皇帝位。按
《王轨传》，“宣帝之征吐谷浑也，高祖令轨与宇文孝伯
并从，军中进取皆委轨等，帝仰成而已。时宫尹郑译、
王端等并得幸帝，帝在军中颇有失德，译”等皆预焉。
军还，轨等言之于高祖，高祖大怒，乃挞帝，除译等名，
仍加捶楚，帝因此大衔之。轨又尝与小内史贺若弼
言及此事，且言皇太子必不克负荷，弼深以为然，劝
轨陈之。轨后因侍坐，乃谓高祖曰：“皇太子仁孝无闻，
复多凉德，恐不了陛下家事。愚臣短暗，不足以论是
非。陛下恒以贺若弼有文”武奇才，识度宏远，而弼比
每对臣，深以此事为虑。高祖召弼问之，弼乃诡对曰：
“皇太子养德春宫，未闻有过，未审陛下何从得闻此
言？”既退，轨诮弼曰：“平生言论，无所不道。今者对扬，何
得乃尔翻覆？”弼曰：“此公之过也。皇太子国之储副，岂
易攸言？事有蹉跌，便至灭门之祸。本谓公密陈臧否，
何得遂至昌言？”轨默然久之，乃曰：“吾专心国家，遂不
存私计。向者对众，良实非宜。”后轨因内宴上寿，又捋
高祖须曰：“可爱好老公，但恨后嗣弱耳。”高祖深以为
然。但汉王次长，又不才，此外诸子并幼，故不能用其
说。及宣帝即位，迫郑译等复为近侍。轨自知及于祸谓所亲曰：“吾昔在先朝，实申社稷至计，今日之事，断
可知矣。此州控带淮南，邻接彊寇，欲为身计，易同反
掌。但忠义之节，不可亏违。况荷先帝厚恩，每思以死
自效，岂以获罪于嗣主，便欲背德于先朝？止可于此
待死，义不为他计，冀千载之后，知吾此心。”大象元年，
帝令内史杜庆信就徐州杀轨。御正中大夫颜之仪
切谏，帝不纳，遂诛之。轨立朝忠恕，兼有大功，忽以无
罪被戮，天下知与不知，无不伤惜。按《颜之仪传》：“京
兆郡丞乐运，以直言数谏于帝，高祖尝幸同州，召运
赴行在所。既至，高祖谓运曰：‘卿来日见太子不’？运曰：
‘臣来日奉辞’。高祖曰：‘卿言太子何如人’？运曰：‘中人也’。
时齐王宪以下并在帝侧，高祖顾谓宪等曰：‘百官佞
我，皆云太子聪明’”睿知，唯运独云中人，方验运之忠
直耳。于是因问运中人之状。运对曰：“班固以齐桓公
为中人，管仲相之则霸，竖刁辅之则乱。谓可与为善，
亦可与为恶也。”高祖曰：“我知之矣。”遂妙选宫官以匡
弼之。仍超拜运京兆郡丞。太子闻之，意甚不悦。

### 宣帝大象元年立鲁王衍为皇太子

按《周书宣帝本纪》，大象元年“春正月戊午，立鲁王衍
为皇太子。二月辛巳，诏曰：‘有圣大宝，实惟重器，元天
表命，人事与能，幽显同谋，确乎不易。域中之大，实悬
定于杳冥；天下为公，盖不避于内举。我大周感苍昊
之精，受河、洛之锡，武功文德，光格区宇，创业垂统，永
光无穷。朕以寡薄，祗承鸿绪，上赖先朝得一之迹，下
藉群后不贰之心。职贡与云雨俱通，宪章共光华并
亘，圆首方足，咸登仁寿，思隆国本，用弘天历。皇太子
衍，地居上嗣，正统所归，远凭积德之休，允叶无疆之
祚。帝王之量，未肃而成；天禄之期，不谋已至。朕今传
位于衍，乃眷四海，深合讴歌之望；俾予一人，高蹈风
尘之表，万方兆庶，知朕意焉’。”按《静帝本纪》，静皇帝
讳衍，后改为阐，宣帝长子也。母曰朱皇后。建德二年
六月，生于东宫。大象元年正月癸卯，封鲁王，戊午，立
为皇太子。二月辛巳，宣帝于邺宫传位授帝，居正阳
宫。二年夏五月乙未，宣帝寝疾，诏帝入宿于露门学。
己酉，宣帝崩，帝入居天台，废正阳宫。